Det var ikke en god aften for dem, der holder med Aalborgs bedste sportshold. Aalborg Håndbold led deres første nederlag i Champions League, da sidste års finalister tabte 30-28 på udebane til HC Vardar fra Nordmakedonien. Nederlaget var klubbens første i årets Champions League efter sejre i de første to kampe. DM-revanche glippede Bedre gik det ikke for ishockeyholdet Aalborg Pirates. På hjemmebanen i Gigantium havde piraterne chancen for at revanchere sig for sidste års DM-nederlag mod Rungsted Seier Capital. Men det endte med et 3-4 nederlag til trods for, at sjællænderne før kampen lå på en sidsteplads. Dermed fik Aalborg Pirates en dårlig optakt til næste kamp, der er lokalopgør mod Frederikshavn White Hawks. - Det var nok en lærestreg for os. Det er sundt nok. Vi er klar på mandag, sagde Thomas Spelling fra Aalborg Pirates efter kampen mod Rungsted.

Referat:
Onsdag aften bød på nederlag til Aalborgs bedste hold i både ishockey og håndbold.